Document ID: /roh_data/filtered/fineweb-2-filterrobots_roh.jsonl.gz/9596

Lavurs
Grafichers creeschan placats, broschuras, cudeschs, revistas, websites, logos per firmas, stans da fiera, exposiziuns etc. Els formuleschan messadis visuals che pon avair per finamira l’infurmaziun u la reclama. Cun meds da creaziun visuals attiran els l’attenziun publica sin in’idea, in product u in’interpresa. Il champ da lavur è vast: davent da corporate design sur creaziun da medias, d’emballadis, d’exposiziuns e da stans da fiera enfin la creaziun didactica.
Cun sviluppar ideas creativas resguardan graficras ils basegns e las intenziuns communicativas da la clientella. Il concepir messadis visuals innovativs ed originals va savens maun en maun cun retschertgas extendidas. Grafichers repassan cun egl critic p.ex. logos da firmas existents u creeschan sin basa da lur evaluaziun insatge nov. Ina schelta da lur ideas preschentan els al client. Durant la creaziun dals detagls preciseschan els il sboz e resguardan latiers il resun ch’els survegnan.
Tar la realisaziun dovran graficras ils apparats da lavur electronics cun clera finamira. Sin lur computers è installada ina design-software professiunala. Ultra da questa software tutgan er scanners, cameras da fotografar e da film tar l’equipament tecnic. Ellas accumpognan la producziun da medias stampadas ed autras medias ed optimeschan tenor basegn il process da producziun.
Grafichers coordineschan tut ils pass da lavur a moda detagliada, collian las persunas involvidas e fan ina planisaziun dal temp. Ensemen cun spezialists dal marketing, da la communicaziun sin il martgà e da las relaziuns publicas sviluppan els mesiras per cuntanscher las finamiras.
Il decurs dal project cumpiglia er incumbensas administrativas. Graficras rimnan tut las prestaziuns ed ils custs da tut las persunas involvidas en il project en in’offerta, latiers sa tegnan ellas vi da las prescripziuns dal budget. Suenter la finiziun dal project mettan ellas a quint las prestaziuns effectivas.
Grafichers vegnan elegids da lur clients sin basa da lur prestaziuns. In cler posiziunament da lur prestaziuns, in portfolio professiunal ed in bun networking èn fitg impurtants per gudagnar novs clients.
Scolaziun
Basa legala
Ordinaziun federala dals 10-8-2009 (versiun dal 1-9-2012)
Durada
4 onns
Furmaziun en la pratica
- en in atelier da grafica, in' agentura da communicaziun, in'agentura da reclama, ina chasa editura euv.
- en ina classa spezialisada per grafica, en ina scola per creaziun (Basilea, Bienna, Lucerna e Son Gagl) sco er en la scola privata per creaziun F+F Schule für Kunst und Design Zürich
Furmaziun en scola
1½ di per emna a la scola professiunala spezialisada (resp. integrà en la scolaziun da la classa spezialisada)
Roms professiunals
- enconuschientschas professiunalas ed organisaziun
- basa da la creaziun
- exercizis e projects
Curs ordaifer il manaschi
Emprender ed exercitar en la pratica las basas professiunalas
Maturitad professiunala
Fitg bunas prestaziuns da scola permettan da frequentar la scola da maturitad professiunala durant la furmaziun da basa.
Diplom
Attestat federal da qualificaziun "graficher / graficra AFQ"
Premissas
Furmaziun preliminara
- scolaziun obligatorica terminada, per regla stgalim da scola il pli aut
Blers manaschis d’emprendissadi pretendan in diplom d’in curs preliminar creativ ad ina scola per creaziun.
Las classas spezialisadas per grafica pretendan supplementarmain al curs preliminar creativ il reussir en ina procedura d’admissiun. Quella cumpiglia per regla ina lezia u in pensum da chasa creativ, l’inoltraziun d'ina mappa cun lavurs creativas ed in examen dad in u plirs dis a la scola.
Pretensiuns
- abilitads creativas
- flexibilitad spiertala
- creativitad e mirveglias
- talent d’organisaziun
- forza da sa far valair
- voluntad da s’engaschar ed abilitad da supportar squitsch
- perseveranza
- fitg buna abilitad da lavurar in team
Furmaziun supplementara
Curs
purschidas da scolas per creaziun, scolas spezialisadas e scolas professiunalas spezialisadas sco er associaziuns
Examen professiunal superiur (EPS)
designer diplomà / designra diplomada da grafica
Scola spezialisada superiura (SSS)
creader / creadra dipl. SAS da design da communicaziun
Scola auta spezialisada (SAS)
studis en ils roms design, p.ex. Bachelor of Arts (SAS) en communicaziun visuala
Cundiziuns da lavur
Graficras e grafichers lavuran en ateliers da grafica, en agenturas da reclama e da communicaziun, en chasas edituras e partiziuns da reclamas integradas en las firmas. Els applitgeschan lur abilitads en las suandantas spartas: reclama, cumposiziun dal cudesch, corporate design, editorial design, illustraziun, infurmaziun ed orientaziun (etica da signals), multimedia, design d’emballadi, webdesign, creaziun da scrittiras, communicaziun didactica, medias electronicas, creaziun d’exposiziuns e da stans da fiera etc. En ateliers pli gronds ed agenturas da reclama resp. da communicaziun pli grondas datti schanzas per far carriera sco art director u creative director. La dumonda suenter plazzas d’emprendissadi surpassa la purschida.